Diari Oficial de la Generalitat Valenciana


Sumari del DOGV 7540, del 04-06-2015 (2015/4853)

RESOLUCIÓ de 18 de maig de 2015, de la Direcció General de Formació Professional i Ensenyances de Règim Especial, per la qual es promou a la Comunitat Valenciana, a proposta de la Cambra Oficial de Comerç, Indústria, Servicis i Navegació de València, de Consum, S. Cooperativa V., i el seu Comité d'Empresa/Comité Social, l'avaluació i acreditació de determinades unitats de competència professional adquirides a través de l'experiència laboral o de vies no formals de formació de la família professional de Comerç i Màrqueting.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7540

Data del DOGV
:   04-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/4853


Data del document
:   18-05-2015

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 18 de maig de 2015, de la Direcció General de Formació Professional i Ensenyances de Règim Especial, per la qual es promou a la Comunitat Valenciana, a proposta de la Cambra Oficial de Comerç, Indústria, Servicis i Navegació de València, de Consum, S. Cooperativa V., i el seu Comité d'Empresa/Comité Social, l'avaluació i acreditació de determinades unitats de competència professional adquirides a través de l'experiència laboral o de vies no formals de formació de la família professional de Comerç i Màrqueting. [2015/4853]  
El procediment d'avaluació i acreditació de les competències professionals és un dels instruments i accions del Sistema Nacional de Qualificacions i Formació Professional, tal com establix l'article 4, apartat 1, lletra b, de la Llei Orgànica 5/2002, de 19 de juny, de les Qualificacions i de la Formació Professional.  
La Llei Orgànica 2/2006, d'Educació, en l'article 66.4, reconeix a les persones adultes el dret a realitzar els seus aprenentatges tant per mitjà d'activitats d'ensenyança, reglada o no reglada, com a través de l'experiència laboral o en activitats socials, per la qual cosa es tendirà a establir connexions entre ambdós vies i s'adoptaran mesures per a la validació dels aprenentatges així adquirits.  
I l'Administració laboral, el Reial Decret 34/2008, de 18 de gener, pel qual es regulen els certificats de professionalitat, establix en l'article 15.2, que les administracions públiques competents en matèria laboral garantiran a la població activa la possibilitat d'accedir per la via de l'experiència laboral i per vies no formals de formació a l'avaluació i reconeixement de les seues competències professionals.   
  
Per mitjà del Reial Decret 1224/2009, de 17 de juliol, de reconeixement de les competències professionals adquirides per experiència laboral, s'establix el procediment i els requisits per a l'avaluació i acreditació de les competències professionals adquirides per les persones a través de l'experiència laboral o de vies no formals de formació, així com els efectes d'eixa avaluació i acreditació de competències. I en l'article 10 preveu la possibilitat de realitzar convocatòries específiques per a donar resposta a les necessitats de determinats colectius o empreses.   
  
El Decret 140/2014 de 5 setembre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, atribuïx al Servici de Gestió de la Formació i Qualificació Professional, de la Direcció General de Formació Professional i Ensenyances de Règim Especial, la funció de gestionar el procediment de reconeixement, avaluació i certificació de les competències professionals.  
  
Les cambres de comerç, indústria i navegació de la Comunitat Valenciana, regulades per la Llei 11/1997, de 16 de desembre, de la Generalitat, de Cambres Oficials de Comerç, Indústria i Navegació de la Comunitat Valenciana, són corporació de dret públic que tenen com a objectiu colaborar, assessorar i gestionar polítiques i programes que dinamitzen l'economia i els diversos sectors del teixit empresarial, procurant que les empreses obtinguen personal qualificat per a millorar la seua competitivitat.  
I per una altra banda la Llei 4/2014, d'1 d'abril, Bàsica de les Cambres Oficials de Comerç, Indústria, Servicis i Navegació, els atribuïx desenrotllar funcions publicoadministratives, en la forma i amb l'extensió que es determine, si és el cas, per les comunitats autònomes, entre les quals es troba colaborar amb les administracions competents per a facilitar informació i orientació sobre el procediment d'avaluació i acreditació per al reconeixement de les competències professionals adquirides per experiència laboral, així com en l'aportació d'instalacions i servicis per a la realització d'algunes fases del procediment, quan les administracions esmentades ho establisquen.  
Per tot això s'ha firmat un conveni en què s'acorda la colaboració entre la Conselleria d'Educació, Cultura i Esport i la Cambra Oficial de Comerç, Indústria, Servicis i Navegació de València, pel qual s'establix la participació de la Cambra de València en el reconeixement de les competències professionals adquirides a través de l'experiència laboral o de vies no formals de formació de determinades famílies professionals.  
En conseqüència, vista la proposta conjunta efectuada per Consum, S. Cooperativa V., el seu Comité d'Empresa/Comité Social i la Cambra Oficial de Comerç Indústria i Navegació de València, informat el Consell Valencià de Formació Professional, i en virtut de les competències atorgades pel Decret 88/2014, de 13 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, esta direcció general resol:  
  
Primer. Objecte   
La present resolució té per objecte dur a terme un procediment d'avaluació i acreditació d'unitats de competència professional adquirides a través de l'experiència laboral o de vies no formals de formació, de conformitat amb el que establix el Reial Decret 1224/2009, de 17 de juliol, i les bases que es recullen en l'annex I, per a empleats de Consum, S. Cooperativa V., que acrediten experiència professional i/o formació no formal suficient, relacionada amb les unitats de competència convocades.   
  
Segon. Unitats de competència convocades  
Les unitats de competència objecte d'avaluació i acreditació per esta resolució estan arreplegades en la base segona de l'annex I, amb indicació dels títols de Formació Professional i certificats de professionalitat en què estan incloses.   
  
Tercer. Interpretació, desplegament i execució   
Es faculta el Servici de Gestió de la Formació i Qualificació Professional, de la Direcció General de Formació Professional i Ensenyances de Règim Especial, per a executar o aplicar el procediment d'avaluació i acreditació objecte de la present resolució, d'acord amb les bases de la convocatòria i amb plena subjecció a les disposicions i normativa vigent en esta matèria.  
  
Quart. Designació d'assessors i avaluadors  
El director general de Formació Professional i Ensenyances de Règim Especial, d'acord amb el que preveu el conveni esmentat en els antecedents, i a proposta del Servici de Gestió de la Formació i Qualificació Professional, designarà el personal assessor i avaluador, degudament habilitat, que actuarà en cada una de les seus establides per a dur a terme el procediment de reconeixement de la competència professional adquirida per experiència laboral.  
  
Quint. Retribucions  
El personal assessor i avaluador funcionari designat per a participar en este procediment percebrà, una vegada finalitzat este, les compensacions econòmiques previstes en el Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris del personal al servici de la Generalitat Valenciana. L'import del pagament al personal assessor i components de la comissió d'avaluació, quan siguen professionals o experts aliens a l'Administració, serà el mateix però en concepte de prestació de servicis especials.  
Per a ambdós funcions, avaluació i assessorament, es determinarà, mitjançant una resolució del director general de Formació Professional i Ensenyances de Règim Especial, el nombre màxim de sessions retribuïbles, en funció de les unitats de competència convocades, les persones candidates admeses i el nombre de personal assessor i avaluador que participe en el procediment.  
  
Sext. Seguiment del procediment  
Del desenrotllament i avaluació final del procediment es donarà l'oportuna informació al Consell Valencià de Formació Professional.   
  
Sèptim. Documentació del procés  
L'expedient del procediment, en el qual s'arreplegaran tots els registres i resultats produïts al llarg d'este, serà custodiat pel centre designat com a seu.  
Les persones candidates no admeses podran retirar la seua documentació en el centre en què l'hagen depositat dos mesos després de la publicació de les llistes d'admesos definitives, i tindran el termini d'un mes per a la seua retirada.  
Les persones candidates admeses que hagen participat en el procediment podran retirar la seua documentació en el centre gestor dos mesos després de l'entrega de les acreditacions, i tindran el termini d'un mes per a la seua retirada.  
En ambdós casos, transcorregut el període fixat per a recuperar la documentació, si no ha sigut retirada, esta podrà ser destruïda.   
  
Octau. Permisos individuals de formació  
Per a facilitar l'accés a este procediment de reconeixement de competències professionals es podran utilitzar els permisos individuals de formació, d'acord amb el que preveu l'article 21 de l'Orde TAS/2307/2007, de 27 de juliol.   
  
Nové. Entrada en vigor i recursos  
La resolució produirà efectes des de l'endemà de la seua publicació en el Diari Oficial de la Comunitat Valenciana.  
De conformitat amb el que disposen els articles 109, 114 i 115 de la Llei de Règim Jurídic de les Administracions Públiques i del Procediment Administratiu Comú, este acte, que no esgota la via administrativa, podrà ser recorregut en alçada, en el termini d'un mes a partir de l'endemà de la seua publicació, davant del secretari autonòmic d'Educació i Formació.   
  
València, 18 de maig de 2015.- El director general de Formació Professional i Ensenyances de Règim Especial: Marcial Díaz Garrigues.  
  
  
ANNEX I  
Bases de la convocatòria  
  
1. Requisits de participació  
Les persones pertanyents a la plantilla laboral de Consum, S. Cooperativa V., que desitgen participar en el procediment hauran de complir els requisits següents:  
 Posseir la nacionalitat espanyola, haver obtingut el certificat de registre de ciutadania comunitària o la targeta de familiar de ciutadà de la Unió, o ser titular d'una autorització de residència o de residència i treball a Espanya en vigor, en els termes establits en la normativa espanyola d'estrangeria i immigració.  
 Tindre 20 anys complits en el moment de realitzar la inscripció.  
 Tindre experiència laboral i/o formació relacionada amb les competències professionals que es volen acreditar:  
a) En el cas d'experiència laboral: justificar almenys tres anys, amb un mínim de 2.000 hores treballades en total, en els últims deu anys transcorreguts abans de realitzar-se la convocatòria.   
b) En el cas de formació: justificar almenys 300 hores en els últims deu anys transcorreguts abans de realitzar-se la convocatòria. En els casos en què els mòduls formatius associats a la unitat de competència que es pretén acreditar contemplen una duració inferior, s'hauran d'acreditar les hores establides en els mòduls esmentats.  
Els candidats majors de 25 anys que reunisquen els requisits d'experiència laboral o formativa indicats en l'apartat anterior i que no puguen justificar-los per mitjà dels documents assenyalats en la base sèptima, podran solicitar la seua inscripció provisional en el procediment. Presentaran la justificació per mitjà d'alguna prova admesa en dret de la seua experiència laboral o aprenentatges no formals, amb suport dels orientadors, i ho podran fer a través de l'aplicació informàtica creada a este efecte.  
  
2. Centres avaluadors. Unitats de competència convocades  
2.1. Centres i seus que duran a terme el procediment  
a) Este procediment es tramitarà a través del CIPFP Misericòrdia de València.  
b) La fase d'assessorament es desenrotllarà en les seus proposades per la Cambra de Comerç, Indústria, Servicis i Navegació de València (d'ara en avant Cambra de València) conforme al conveni subscrit, que actuaran de subseus del centre de formació esmentat, sense perjuí de la utilització d'altres subseus que, en funció de les situacions d'avaluació, puga proposar la comissió d'avaluació.  
2.2. Relació d'unitats de competència objecte d'avaluació i acreditació  
3. Fases i actuacions del procediment  
Este procediment d'avaluació i acreditació de competències professionals consta de les actuacions i fases següents:  
 Informació i orientació. Esta fase ha de proporcionar informació bàsica de com obtindre l'acreditació d'unitats de competència, incloses en el Sistema Nacional de Qualificacions i Formació Professional, i sobre el procediment regulat per esta resolució.  
 Preinscripció. Es realitza de forma telemàtica basant-se en la declaració responsable de les persones candidates, que serà comprovada i contrastada en l'actuació següent.  
 Admissió i inscripció de candidats. En esta actuació es contrastarà el compliment dels requisits necessaris per a participar i la veracitat de l'autobaremació.   
 Fase d'assessorament. De suport a les persones candidates en la recopilació i ordenació de les evidències necessàries que demostren el domini professional relatiu a les unitats de competència que desitja que li siguen acreditades, i d'orientació sobre les possibles accions formatives que han d'efectuar a fi de millorar la seua qualificació professional.   
 Solicitud d'avaluació de la competència professional. Una vegada finalitzada la fase d'assessorament, el candidat, a la vista de l'informe de l'assessor, que no és vinculant, haurà de solicitar les unitats de competència en què solicita ser avaluat.  
 Fase d'avaluació. De comprovació, en cada una de les unitats de competència en què s'haja inscrit el candidat, de la competència professional requerida en les realitzacions professionals corresponents.  
  
 Assessorament final i individual sobre itineraris formatius que puguen completar un perfil professional.  
 Fase d'acreditació i registre: es reconeixeran, acreditaran i registraran les unitats de competència posseïdes i demostrades per les persones candidates al llarg del procediment d'avaluació. El document d'acreditació serà emés per la Direcció General de Formació Professional i Ensenyances de Règim Especial.  
4. Informació i orientació general  
Amb caràcter previ a l'inici del procediment de reconeixement de la competència professional, el Servici de Gestió de la Formació i Qualificació Professional, en colaboració amb la Cambra de València, facilitarà informació general als possibles candidats sobre el desenrotllament del procediment, de manera que les persones interessades puguen prendre una decisió sobre la seua participació en este. Igualment, des de la publicació d'esta resolució Consum Cooperativa realitzarà accions internes de comunicació i informació entre els seus treballadors sobre els requeriments, l'abast i el desenrotllament d'este procediment d'avaluació de competències adquirides per experiència laboral i vies no formals de formació fins a l'obertura del període d'inscripció.  
  
  
5. Preinscripció i termini de presentació  
5.1. Preinscripció  
Les persones pertanyents a la plantilla laboral de Consum, S. Cooperativa V., que desitgen participar hauran de presentar una instància telemàticament. Les dades que es requerixen per a solicitar la preinscripció figuren en l'annex II.1 d'esta resolució.  
A més de la instància de solicitud, els aspirants hauran d'omplir de forma obligatòria, també telemàticament i en la mateixa aplicació, el seu historial professional i formatiu, el contingut del qual apareix en l'annex II.2. Tant la solicitud com l'historial professional i formatiu es trobaran en la web de la Conselleria d'Educació, Cultura i Esport (Educació: Qualificacions Professionals)  
http://www.cece.gva.es/eva/val/ivqp/ivqp.htm   
Una vegada omplits ambdós documents i remesos en línia, l'aspirant haurà d'imprimir-los per a conservar-los i presentar-los posteriorment si se li requerixen en la fase de preinscripció, junt amb la documentació acreditativa que consta en l'annex IV, davant de la comissió d'avaluació.  
La Cambra de València podrà colaborar en esta actuació del procediment facilitant espais i terminals informàtics per a realitzar la preinscripció, així com orientant-la o realitzant-la en nom del candidat. Per una altra banda, també podrà arreplegar la documentació acreditativa i presentar-la en nom del candidat davant de la comissió d'avaluació, per a la qual cosa haurà de ser autoritzada per este d'acord amb el model que figura com a annex VIII, sense perjuí que els destinataris puguen realitzar tant la inscripció com la presentació de documents pels seus propis mitjans.  
5.2. Termini de presentació  
El termini de presentació de solicituds serà el comprés entre el 15 de setembre de 2015 i el 30 de novembre de 2015.  
  
6. Criteris de prioritat  
En el cas que hi haja més solicituds que places oferides, les solicituds s'ordenaran segons el bloc de participació amb la prelació que es detalla a continuació. Per això, els candidats hauran d'optar per la participació només en un dels blocs a l'efecte de barem, amb independència que òmpliguen el seu historial professional i formatiu en la resta de blocs.   
1r bloc: persones amb una experiència laboral mínima (vegeu la base 1.3.a.) relacionada amb la qualificació professional.  
Dins d'este bloc s'ordenaran els candidats per l'experiència laboral, ordenats de forma decreixent pel nombre més gran de dies acreditats per mitjà de l'informe de vida laboral o informe de la mutualitat corresponent.   
2n bloc: persones que acrediten únicament formació no formal suficient relacionada amb les unitats de competència en què es preinscriuen.  
  
Dins d'este bloc s'ordenaran, de forma decreixent, pel nombre més gran d'hores de formació, acreditades per mitjà dels certificats corresponents.  
3r bloc: majors de 25 anys que, reunint els requisits de la convocatòria d'experiència laboral i/o formativa, no puguen justificar-ho amb la documentació prevista en l'annex IV.  
Dins d'este bloc s'ordenaran primer els candidats per l'experiència laboral (assalariats o autònoms) de forma decreixent pel nombre més gran de dies declarats, i a continuació les persones amb només formació no formal suficient per orde d'arribada de la solicitud.  
En cas d'empat en algun apartat, les persones candidates s'ordenaran de forma decreixent de major a menor edat.  
  
7. Llistes provisionals de preinscrits admesos  
En la web de la Conselleria d'Educació, Cultura i Esport (Educació: Qualificacions Professionals) http://www.cece.gva.es/eva/val/ivqp/ivqp.htm, es faran públiques les llistes provisionals, indicant les persones preinscrites admeses, les no admeses, que quedaran en llista d'espera, i les excloses, indicant el motiu d'exclusió.  
7.1. Reclamació i esmena de les llistes provisionals   
Durant els deu dies hàbils següents al de la seua publicació, les persones interessades poden reclamar o solicitar l'esmena, a través del procediment telemàtic que s'indique junt amb la llista provisional, d'algun error comés pel candidat en l'ompliment de la solicitud o l'historial professional i laboral, que pot condicionar la seua posició en les llistes.   
7.2. Llistes definitives dels preinscrits admesos, no admesos i dels exclosos  
El Servici de Gestió de la Formació i Qualificació Professional, rebudes les solicituds, corregirà, si és procedent, els errors a instàncies dels interessats en el termini màxim de cinc dies hàbils següents al de la finalització del termini de reclamació, i farà pública en la web esmentada anteriorment les llistes definitives amb els preinscrits admesos, els no admesos en llista d'espera i els exclosos.  
Les dades que apareguen en les llistes definitives ja no podran ser objecte de reclamació excepte en el cas que en la fase següent siguen modificats per la comissió encarregada de l'admissió.   
7.3. Consideració dels preinscrits no admesos  
Els preinscrits no admesos conformen una llista d'espera i passaran a ser preinscrits admesos si es generen vacants dins del període d'admissió i inscripció en el centre o seu corresponent.  
  
8. Admissió i inscripció en el centre  
8.1. Presentació de la documentació acreditativa de requisits i mèrits.  
Els preinscrits admesos seran convocats en el termini i lloc que oportunament s'indique per a presentar la documentació que s'indica a continuació. Tal com s'ha assenyalat en la base 5.1, la Cambra de València, degudament autoritzada, podrà presentar conjuntament la documentació esmentada.  
a) Còpia de la solicitud de participació i autobarem.  
b) Fotocòpia del DNI o, si és el cas, passaport o document identificatiu segons situació.  
c) Documentació justificativa dels requisits d'experiència laboral o aprenentatges no formals, vegeu l'annex IV.  
Han de presentar-se originals o original i còpia per a confrontar.   
8.2. Revisió de la documentació aportada.  
La comissió avaluadora constituïda en els centres seu revisarà la documentació aportada per les persones candidates.   
Si abans de la publicació de la llista provisional d'admesos es genera alguna vacant, se li comunicarà al següent candidat en llista d'espera perquè aporte la documentació justificativa davant de la comissió.  
  
8.3. Llistes provisionals d'admesos.  
La llista provisional d'admesos, llista d'espera i llista d'exclosos amb expressió dels motius de l'exclusió es farà pública en la web de la Conselleria d'Educació, Cultura i Esport (Educació: Qualificacions Professionals)   
http://www.cece.gva.es/eva/val/ivqp/ivqp.htm.  
Les persones interessades disposaran de tres dies hàbils, a partir de l'endemà de la publicació de les llistes provisionals, per a presentar, davant de la comissió, alegacions contra estes. En estes alegacions no es podran presentar documents relatius a experiències diferents de les aportades inicialment.  
8.4. Llistes definitives d'admesos  
Les comissions avaluadores analitzaran les alegacions presentades pels interessats i elaboraran les llistes definitives d'admesos i exclosos, que s'exposaran en els taulers d'anuncis del centre o seu, en el termini màxim de tres dies hàbils posteriors a la finalització del termini de presentació de reclamacions.  
Contra este acte, que no esgota la via administrativa, podrà interposar-se un recurs d'alçada davant del director general de Formació Professional i Ensenyances de Règim Especial, en el termini d'un mes.  
  
9. Assessorament  
 L'assessorament serà obligatori i tindrà caràcter individualitzat o colectiu, en funció de les necessitats dels candidats.  
 L'assessor, quan es considere necessari, citarà l'aspirant a participar en el procediment per a ajudar-lo, si és el cas, a autoavaluar la seua competència, completar el seu historial personal i/o formatiu o a presentar evidències que ho justifiquen, amb la finalitat d'identificar la correspondència dels seus aprenentatges amb les unitats de competència que serien més idònies als efectes de reconeixement.  
 L'assessor, atenent la documentació aportada, realitzarà un informe orientatiu sobre la conveniència que l'aspirant accedisca a la fase d'avaluació i sobre les competències professionals que considera prou justificades.  
 Si l'informe esmentat en l'apartat anterior és positiu, es traslladarà a la corresponent comissió d'avaluació en el dossier de competències, que contindrà tota la documentació aportada, així com l'informe elaborat degudament firmat.  
 Si l'informe és negatiu, se li indicarà al candidat o candidata la formació complementària que hauria de realitzar i els centres on podria rebre-la. No obstant això, atés que el contingut de l'informe de l'assessor o assessora no és vinculant, el candidat podrà decidir passar a la fase d'avaluació. En este cas, també es traslladarà a la comissió d'avaluació, junt amb l'informe, la documentació referida en l'apartat 4 d'este article.  
  
10. Avaluació  
Per a prendre part en la fase d'avaluació la persona aspirant haurà de presentar una solicitud en el propi centre al final de la fase d'assessorament, i procedir a l'abonament de les taxes corresponents segons les unitats de competència en què s'ha inscrit per al seu reconeixement.  
L'avaluació constarà de dos parts:   
a) Preparació de l'avaluació. En esta part cada aspirant serà informat pels avaluadors sobre les característiques d'esta fase. Així mateix, es fixaran els moments, llocs i, en la mesura que siga possible, els procediments d'avaluació; tot això serà arreplegat en un pla d'avaluació, que serà comunicat a cada candidat per part de la comissió avaluadora. Este pla serà elaborat tenint en compte tota la documentació aportada i generada pel candidat en la fase d'assessorament.  
  
b) Desenrotllament de l'avaluació. En primer lloc, d'evidències indirectes i posteriorment de les evidències directes. Per a això s'utilitzaran diversos elements per a facilitar que el candidat puga demostrar la seua competència, com ara: el dossier individual de competències, l'entrevista personal, l'observació o simulació d'una pràctica o altres proves complementàries.   
L'avaluació, en cada una de les unitats de competència en què s'haja inscrit el candidat, tindrà per objecte comprovar si demostra la competència professional requerida en les realitzacions professionals, en els nivells establits en els criteris de realització i en una situació de treball, real o simulada, fixada a partir del context professional.  
  
La avaluació es realitzarà analitzant l'informe de l'assessor i tota la documentació aportada pel candidat i, si és el cas, demanant noves evidències necessàries per a avaluar la competència professional requerida en les unitats de competència en què s'haja inscrit.  
Se utilitzaran els mètodes que es consideren necessaris per a comprovar allò que ha explicitat la persona que presente la seua candidatura en la documentació aportada. Estos mètodes poden ser, entre altres, l'observació del candidat en el lloc de treball, simulacions, proves estandarditzades de competència professional o entrevista professional.  
La selecció dels mètodes i la seua concreció en activitats d'avaluació es realitzarà d'acord amb la naturalesa de la unitat de competència, les característiques de la persona aspirant a participar en el procediment i els criteris per a l'avaluació arreplegats en les guies d'evidències.  
  
La avaluació es desenrotllarà seguint una planificació prèvia, en la qual constaran, almenys, les activitats i mètodes d'avaluació, així com els llocs i dates previstos. De cada activitat quedarà un registre firmat per l'aspirant i l'avaluador.  
Cada avaluador realitzarà un informe per a la comissió d'avaluació amb la seua proposta de juí de competència.  
El resultat de l'avaluació de la competència professional en una determinada unitat de competència s'expressarà en termes de demostrada o no demostrada.  
El candidat avaluat serà informat dels resultats de l'avaluació i tindrà dret a reclamació davant de la comissió d'avaluació.  
  
11. Comissió avaluadora  
1. La comissió avaluadora estarà integrada per un mínim de cinc persones habilitades com a avaluadores, almenys dos d'estes funcionaris, designades pel director general de Formació Professional i Ensenyances de Règim Especial a proposta del Servici de Gestió de la Formació i Qualificació Professional. Una d'estes actuarà de president i una altra de secretari, i és requisit que siguen empleats públics. Es garantirà, sempre que siga possible, la presència d'avaluadors tant del sector formatiu com del productiu. El seu funcionament i actuació estarà subjecte als preceptes continguts en la Llei 30/1992.   
  
D'altra banda, segons el que preveu l'article 27.5 del Reial Decret 1224/2009, per a poder participar com a avaluador és necessari no trobar-se incurs en les circumstàncies d'abstenció previstes en l'article 28 de la Llei 30/1992 i no haver realitzat tasques de preparació d'aspirants a procediments d'avaluació i acreditació de l'experiència laboral o formació no formal en els cinc anys anteriors a la publicació de la present convocatòria.  
2. La comissió avaluadora podrà demanar la colaboració puntual d'experts, la participació dels quals haurà de ser autoritzada pel Servici de Gestió de la Formació i Qualificació Professional.  
3. En el procés d'avaluació d'un candidat no podran intervindre persones que hagen participat en el seu assessorament.  
4. Funcions de la comissió avaluadora:  
a) Organitzar el procés d'avaluació a través d'un pla que incloga les activitats o proves necessàries i la gestió derivada de la seua actuació.  
  
b) Valorar la documentació aportada pels candidats i per l'informe de l'assessor. Es podrà requerir al candidat, si això fóra necessari, l'aportació d'una altra documentació complementària que evidencie l'adquisició de la competència professional que solicita que li siga reconeguda.  
c) Determinar el mètode i instruments d'avaluació de la competència professional.  
d) Avaluar la competència professional a partir de la informació recopilada i les evidències generades i registrades al llarg de tot el procediment, prenent com a referent les realitzacions professionals i els criteris de realització de cada una de les unitats de competència.  
  
e) Arreplegar els resultats en una acta d'avaluació que junt amb tot l'expedient s'arxivarà en el propi centre que actue de seu.   
f) Resoldre les reclamacions que puguen presentar els candidats durant el procés d'avaluació.  
g) Documentar el procés d'avaluació per al seguiment, control i garantia de qualitat.  
h) Informar el candidat dels resultats de l'avaluació, així com sobre les oportunitats per a completar la seua formació i obtindre l'acreditació completa de títols de Formació Professional o certificats de professionalitat.   
i) Actuar en la fase d'admissió i inscripció, revisant la documentació aportada per les persones candidates admeses en la fase de preinscripció, publicant les llistes corresponent i atenent les possibles reclamacions.  
j) Totes les altres vinculades a les seues funcions que li siguen assignades pel Servici de Gestió de la Formació i Qualificació Professional.  
5. Funcions del president de la comissió:  
a) Representar i mantindre la interlocució amb el Servici de Gestió de la Formació i Qualificació Professional.  
b) Convocar i presidir les reunions de la comissió.  
c) Dirigir i coordinar les actuacions de la comissió.  
d) Supervisar i coordinar l'elaboració i el desenrotllament de les proves i les actuacions dels equips d'avaluació.  
e) Vetlar pel compliment de les normes establides en esta resolució.  
  
6. Funcions del secretari de la comissió:  
a) Redactar les actes i, si és el cas, donar fe dels acords adoptats en les reunions de la comissió.  
b) Rebre les propostes de juí de competència per al seu trasllat a la comissió.  
c) Expedir els certificats de caràcter no acadèmic que siguen solicitats pels candidats o per l'Administració.  
d) Remetre les actes d'avaluació al Servici de Gestió de la Formació i Qualificació Professional, i arxivar còpia d'estes, junt amb la resta de l'expedient del procediment, en el centre de referència.  
  
e) Omplir la documentació requerida als efectes de la corresponent indemnització econòmica que poguera correspondre per les actuacions de la comissió.  
7. Funcions del conjunt d'avaluadors:  
a) Elaborar els plans d'avaluació.  
b) Assistir a la realització de les proves i controlar el seu desenrotllament.  
c) Registrar totes les activitats d'avaluació, que seran firmades pels avaluadors i pel candidat.  
d) Proposar els juís de competència.  
e) Redactar els informes d'avaluació.  
  
12. Resultats de l'avaluació  
1. La comissió, a partir dels informes d'avaluació i de les actuacions desenrotllades, emetrà un juí de competència en relació amb les evidències demostrades per cada aspirant. El juí de competència s'expressarà de forma dicotòmica, en termes de competència demostrada o competència no demostrada.   
2. Els referents d'avaluació per al procés descrit en el punt anterior seran les unitats de competència, amb les seues corresponents realitzacions professionals i criteris de realització.   
3. El document en què s'expressa el juí de competència serà entregat personalment al candidat a fi de garantir la necessària confidencialitat.   
  
  
13. Reclamacions  
Els interessats, contra les resolucions i els actes de tràmit de la comissió avaluadora, podran interposar reclamació davant del president d'esta en els cinc dies hàbils següents a la comunicació. La comissió resoldrà en el termini de cinc dies hàbils.  
Contra este acte, que no esgota la via administrativa, podrà interposar-se un recurs d'alçada davant del director general de Formació Professional i Ensenyances de Règim Especial, en el termini d'un mes.  
  
14. Acreditació de les unitats de competència   
a) A les persones que siguen avaluades positivament els serà entregat un document d'acreditació de la unitat o unitats de competència corresponents.  
b) Las unitats de competència acreditades tenen valor en tot l'Estat i seran reconegudes a l'efecte d'acreditació parcial acumulable per a l'obtenció del títol de formació professional o certificat de professionalitat corresponent.  
  
15. Assessorament final  
Una vegada finalitzat el procés d'avaluació el candidat rebrà de la comissió avaluadora un escrit en què es farà constar, segons siga procedent:  
1. Possibilitats de formació, amb les orientacions pertinents, perquè puga acreditar en convocatòries posteriors les unitats de competència per a les quals havia solicitat acreditació.  
2. Possibilitats de formació, amb les orientacions pertinents, per a completar un títol de Formació Professional o certificat de professionalitat.  
D'altra banda, quan el candidat complete els requisits per a l'obtenció d'un certificat de professionalitat o un títol de Formació Professional, la comissió avaluadora li indicarà els tràmits necessaris per a obtindre'l.   
L'obtenció del títol de tècnic o de tècnic superior requerirà complir els requisits d'accés previstos en les ensenyances corresponents, segons el que preveu la Llei orgànica 2/2006, d'Educació, de 3 de maig.  
  
  
16. Registre  
Les comissions d'avaluació traslladaran una còpia de l'acta final d'avaluació al Servici de Gestió de la Formació i Qualificació Professional per a procedir a les acreditacions i incorporar estes al corresponent registre oficial.   
  
17. Drets d'inscripció. Taxes  
Estes taxes es fixen a l'empara del que disposa l'article 133 del Decret Legislatiu 1/2005, pel qual s'aprova el text refós de la Llei de Taxes de la Generalitat, i específicament el que s'indica respecte d'això en la Llei 16/2010, del Consell   
1. Per a accedir a la fase d'assessorament el candidat haurà d'abonar 25,50 euros.   
2. Per cada unitat de competència a avaluar el candidat haurà d'abonar 12,24 euros.  
Les exempcions o minoracions en l'import de les taxes seran les previstes en l'article 132 del text refós de la Llei de Taxes de la Generalitat Valenciana:   
- Estan exempts del pagament de taxes els subjectes passius que es troben inscrits com a demandants legals d'ocupació, amb una antiguitat mínima de tres mesos, referida a la data de la inscripció respectiva.  
  
- Tenen dret a una bonificació del 50 per cent de la quota els discapacitats amb un grau de minusvalidesa igual o superior al 33 per cent.  
  
L'imprés per a abonar les taxes es podrà trobar en l'enllaç següent:  
  
https://atenea.ha.gva.es//sara/servlet/com.hacienda.pdf.pdf/.417ServletRecogidaDatosSimulador IDSIMUL\_SIMU046=9775.